32004R0775
L 123/27
JURNALUL OFÍCIAL AL UNIUNII EUROPENE
REGULAMENTUL (CE) NR. 775/2004 AL COMISIEI
din 26 aprilie 2004
de modificare a anexei I la Regulamentul (CE) nr. 304/2003 al Parlamentului European și al Consiliului privind exportul și importul de produse chimice periculoase
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 304/2003 al Parlamentului European și al Consiliului din 28 ianuarie 2003 privind exportul și importul de produse chimice periculoase (1), în special articolul 22 alineatul (1),
întrucât:
(1)
Regulamentul (CE) nr. 304/2003 pune în aplicare Convenția de la Rotterdam privind procedura de consimțământ prealabil în cunoștință de cauză (PIC) pentru anumite produse chimice și pesticide periculoase (procedură PIC), semnată la 11 septembrie 1998 și aprobată prin Decizia 2003/106/CE a Consiliului (2).
(2)
Anexa I la Regulamentul (CE) nr. 304/2003 cuprinde trei părți care constituie lista produselor chimice supuse procedurii de notificare la export, lista produselor chimice care îndeplinesc criteriile cerute pentru notificarea PIC, respectiv lista produselor chimice supuse procedurii PIC, în conformitate cu Convenția de la Rotterdam.
(3)
Ținând seama de Deciziile 2004/141/CE (3), 2004/248/CE (4), 2004/140/CE (5) și 2004/247/CE (6) ale Comisiei, adoptate în cadrul Directivei 91/414/CEE din 15 iulie 1991 privind introducerea pe piață a produselor de uz fitosanitar (7), care interzic sau limitează strict introducerea pe piață a produselor chimice amitraz, atrazin, fention și simazin, aceste produse chimice ar trebui adăugate în lista produselor chimice prevăzute la părțile 1 și 2 din anexa I la Regulamentul (CE) nr. 304/2003.
(4)
Directiva 2003/53/CE a Parlamentului European și a Consiliului din 18 iunie 2003 referitoare la restricțiile privind introducerea pe piață și utilizarea anumitor substanțe și preparate periculoase (8) limitează strict utilizarea industrială a nonilfenolului și a etoxilatului de nonilfenol. În afară de aceasta, în conformitate cu Regulamentul (CE) nr. 2076/2002 al Comisiei din 20 noiembrie 2002 de prelungire a perioadei menționate la articolul 8 alineatul (2) din Directiva 91/414/CEE a Consiliului și privind neincluderea anumitor substanțe active în anexa I la directivă, precum și retragerea autorizațiilor pentru produsele de uz fitosanitar care conțin aceste substanțe (9), etoxilatul de nonilfenol a fost exclus din anexa I la Directiva 91/414/CEE, iar autorizațiile pentru produsele de uz fitosanitar care conțin această substanță trebuiau retrase până la 25 iulie 2003. Prin urmare, aceste două produse ar trebui să fie adăugate listei cu produsele chimice prevăzută la părțile 1 și 2 din anexa I la Regulamentul (CE) nr. 304/2003.
(5)
În cursul celei de-a zecea sesiuni, care a avut loc între 17 și 21 noiembrie 2003, Comitetul interguvernamental de negociere (CIN) al convenției a decis că DNOC și fibrele de azbest, antofilit, actinolit și tremolit trebuie, de asemenea, să fie supuse procedurii PIC provizorii. Prin urmare, aceste substanțe trebuie să fie adăugate listei cu produsele chimice prevăzute în partea 3 din anexa I la Regulamentul (CE) nr. 304/2003, iar intrările corespunzătoare din listele părților 1 și 2 trebuie modificate.
(6)
În cursul aceleiași sesiuni, CIN a decis că preparatele sub formă de pulbere conținând un amestec de benomyl cu o concentrație egală sau mai mare de 7 %, de carbofuran cu o concentrație egală sau mai mare de 10 % și de thiram cu o concentrație egală sau mai mare de 15 % trebuie, de asemenea, să fie supuse procedurii PIC provizorii. Prin urmare, aceste preparate trebuie, de asemenea, adăugate la lista produselor chimice reluate în părțile 1 și 3 din anexa I la Regulamentul (CE) nr. 304/2003.
(7)
Prin urmare, anexa I la Regulamentul (CE) nr. 304/2003 trebuie modificată în consecință.
(8)
Măsurile prevăzute de prezentul regulament sunt în conformitate cu avizul comitetului instituit în temeiul articolului 29 din Directiva 67/548/CEE a Consiliului (10),
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 304/2003 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 aprilie 2004.